DA Den Europæiske Unions Tidende L 61/48

AFGØRELSE Nr. 2/2005 TRUFFET AF AVS/EF-TOLDSAMARBEJDSUDVALGET

af 1. marts 2005

om en undtagelse fra definitionen af begrebet »varer med oprindelsesstatus« for at tage hensyn til AVS-landenes særlige situation for så vidt angår produktionen af konserveret tunfisk og tunfiskefileter (HS-position ex 16.04)

(2005/181/EF)

AVS/EF-TOLDSAMARBEJDSUDVALGET HAR —

under henvisning til AVS-EF-partnerskabsaftalen, som blev undertegnet i Cotonou den 23. juni 2000, særlig artikel 38 i protokol 1 til bilag V, og

ud fra følgende betragtninger:

(1) Artikel 38, stk. 1, i nævnte protokol indeholder bestemmelser om undtagelser fra oprindelsesreglerne, som indrømmes, når udviklingen inden for en bestående erhvervsgren eller oprettelse af en ny erhvervsgren berettiger hertil.

(2) Det fastsættes i artikel 38, stk. 8, i nævnte protokol, at der automatisk indrømmes undtagelser for tunfiskekonserves inden for et årligt kontingent på 8 000 tons og for tunfiskefileter inden for et årligt kontingent på 2 000 tons.

(3) Den 28. oktober 2002 blev afgørelse nr. 2/2002 truffet af AVS/EF-Toldsamarbejdsudvalget om undtagelse fra definitionen af begrebet »varer med oprindelsesstatus« for at tage hensyn til AVS-landenes særlige situation for så vidt angår produktionen af tunfiskekonserves og tunfiskefileter (HS-position ex 16.04) vedtaget. Den undtagelse, der er fastsat i artikel 1 i nævnte afgørelse, gælder i perioden fra den 1. oktober 2002 til den 28. februar 2005.

(4) Da bestemmelsen snart udløber, forelagde AVS-landene den 8. november 2004 en anmodning om en ny global undtagelse fra oprindelsesreglerne i AVS-EF-partnerskabsaftalen for tunfiskekonserves og tunfiskefileter gældende for alle AVS-lande og omfattende de årlige mængder, dvs. 8 000 tons tunfiskekonserves og 2 000 tons tunfiskefileter, der indføres i EF fra den 1. marts 2005 og fremefter.

(5) Der anmodes om undtagelse i henhold til de relevante bestemmelser i protokol 1, særlig artikel 38, stk. 8, og de mængder, der anmodes om, ligger inden for det årlige kontingent, der automatisk indrømmes AVS-landene efter anmodning.

(6) Denne afgørelse skal gælde fra den 1. marts 2005 og indtil udgangen af 2007 i afventning af de nye handelsordninger, der træder i kraft fra den 1. januar 2008 i henhold til artikel 37 i AVS-EF-partnerskabsaftalen.

(7) I afgørelse nr. 2/2002 henvises der til »tunfiskekonserves«, men afgørelsen gælder faktisk for »konserveret tunfisk«. Udtrykket »konserveret tunfisk« omfatter tunfiskekonserves, tunfisk, der er vakuumpakket i plastikposer eller anden form for pakninger. I EF’s kombinerede nomenklatur anvendes udtrykket »tunfisk, konserveret«, som også omfatter »tunfiskekonserves«. Samme terminologi bør derfor anvendes i denne afgørelse.

(8) De mængder, for hvilke der vedtages en undtagelse, bør forvaltes af Kommissionen i samarbejde med toldmyndighederne i medlemsstaterne og i AVS-landene. Til det formål bør der vedtages detaljerede regler —

TRUFFET FØLGENDE AFGØRELSE:

Artikel 1

Som en undtagelse fra de særlige bestemmelser i listen i bilag II til protokol 1 til bilag V til AVS-EF-partnerskabsaftalen anses konserveret tunfisk og tunfiskefileter henhørende under HS-position ex 16.04, der er fremstillet i AVS-landene på grundlag af tun uden oprindelsesstatus, for at have oprindelse i AVS-landene i overensstemmelse med denne afgørelse.

Artikel 2

Den i artikel 1 fastsatte undtagelse gælder for de produkter og de mængder, der er anført i bilaget til denne afgørelse, og som indføres i EF fra AVS-landene i perioden fra den 1. marts 2005 til den 31. december 2007.

Artikel 3

De i bilaget omhandlede mængder forvaltes af Kommissionen, som træffer alle administrative foranstaltninger, som den skønner egnede til at sikre en effektiv forvaltning heraf. Artikel 308a, 308b og 308c i forordning (EØF) nr. 2454/93 (1) vedrørende forvaltning af toldkontingenter finder tilsvarende anvendelse på forvaltningen af de i bilaget omhandlede mængder.

Artikel 4

1. Toldmyndighederne i AVS-landene træffer de nødvendige foranstaltninger til at føre mængdekontrol med udførslen af de i artikel 1 nævnte produkter. Med henblik herpå skal alle varecertifikater, som de udsteder inden for rammerne af denne afgørelse, henvise dertil.

2. De kompetente myndigheder i disse lande sender hvert kvartal gennem AVS-gruppens sekretariat Kommissionen en opgørelse over de mængder, for hvilke der er udstedt EUR.1-varecertifikater i medfør af denne afgørelse, med angivelse af certifikaternes løbenumre.

Artikel 5

Rubrik 7 i EUR.1-varecertifikater, der udstedes i medfør af denne afgørelse, skal indeholde en af følgende angivelser:

— »Derogation — Decision No 2/2005«

— »Dérogation — Décision no 2/2005«.

Artikel 6

AVS-landene, medlemsstaterne og EF træffer hver især de foranstaltninger, der er nødvendige for denne afgørelses gennemførelse.

Artikel 7

Denne afgørelse træder i kraft på dagen for vedtagelsen.

Denne afgørelse anvendes fra den 1. marts 2005.

Udfærdiget i Bruxelles, den 1. marts 2005. På AVS/EF-Toldsamarbejdsudvalgets vegne Robert VERRUE Isabelle BASSONG Formænd

(1) EFT L 253 af 11.10.1993, s. 1. Senest ændret ved forordning (EF) nr. 2286/2003 (EUT L 343 af 31.12.2003, s. 1).